NARIADENIE KOMISIE (EÚ) 2020/749

zo 4. júna 2020,

ktorým sa mení príloha III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí chlorátu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 16 ods. 1 písm. a),

keďže:

(1) Rozhodnutím Komisie 2008/865/ES (2) boli všetky autorizácie prípravkov na ochranu rastlín s obsahom chlorátu zrušené po tom, čo chlorát nebol zaradený do prílohy I k smernici Rady 91/414/EHS (3).

(2) V prípade chlorátu neboli stanovené žiadne špecifické maximálne hladiny rezíduí (MRL), keďže táto látka nebola zaradená do prílohy IV k nariadeniu (ES) č. 396/2005, a preto sa na všetky potravinové a krmivové komodity uvedené v prílohe I k nariadeniu (ES) č. 396/2005 uplatňuje štandardná MRL vo výške 0,01 mg/kg.

(3) Okrem predošlého použitia v prípravkoch na ochranu rastlín je chlorát tiež látkou, ktorá vzniká ako vedľajší produkt používania chlórových dezinfekčných prostriedkov pri spracovaní potravín a pitnej vody. Tieto použitia majú dnes za následok, že sa rezíduá chlorátu dajú zistiť v potravinách.

(4) Európsky úrad pre bezpečnosť potravín (ďalej len „úrad“) zhromaždil v rokoch 2014 až 2018 údaje z monitorovania na prešetrenie prítomnosti rezíduí chlorátu v potravinách a pitnej vode. Z údajov vyplynulo, že rezíduá chlorátu sú prítomné v množstvách, ktoré často prekračujú štandardnú MRL 0,01 mg/kg, a že tieto množstvá sa líšia v závislosti od zdroja a produktu. Z týchto zistení vyplýva, že ani použitím osvedčených postupov nie je v súčasnosti možné dosiahnuť hladiny rezíduí chlorátu, ktoré by neprekračovali súčasnú MRL 0,01 mg/kg.

(5) Úrad prijal vedecké stanovisko k rizikám pre verejné zdravie vyplývajúcim z prítomnosti chlorátu v potravinách (4). V tomto stanovisku stanovil prípustný denný príjem (TDI) vo výške 3 μg/kg telesnej hmotnosti na deň a akútnu referenčnú dávku (ARfD) 36 μg/kg telesnej hmotnosti. Úrad dospel k záveru, že podľa údajov zhromaždených v roku 2014 nebola akútna expozícia účinkom chlorátu z potravín vyššia ako ARfD. Priemerné hodnoty expozície účinkom chlorátu z potravín v európskych krajinách presiahli TDI v niektorých podskupinách obyvateľstva, ako sú dojčatá a malé deti, ktoré trpia miernym až stredne ťažkým nedostatkom jódu.

(6) S cieľom znížiť hladinu chlorátu a expozíciu jeho účinkom koordinovanými opatreniami vo viacerých príslušných a súvisiacich odvetviach schválili členské štáty v roku 2017 multidisciplinárny akčný plán obsahujúci súbor súbežne prijímaných opatrení, vrátane opatrení týkajúcich sa pitnej vody, hygieny a stanovenia dočasných maximálnych hladín rezíduí v potravinách a krmivách.

(7) Týmto nariadením sa stanovujú dočasné maximálne hladiny rezíduí v potravinách. Na tento účel zozbierali členské štáty spolu s prevádzkovateľmi potravinárskych podnikov v rokoch 2014 až 2018 veľké množstvo údajov o výskyte. Tieto údaje poukazujú na všeobecný trend znižovania hladín, čo svedčí o istom zlepšení výrobných postupov. Zvlášť v prípade chlorátu, ktorého rezíduá nie sú výsledkom používania pesticídov, ale technológií spracovania potravín a pitnej vody na báze chlorátu, by sa maximálne hladiny mali stanoviť „na čo najnižšej rozumne dosiahnuteľnej úrovni“ (zásada ALARA) dodržiavaním správnej výrobnej praxe a zároveň zabezpečením podmienok pre uplatňovanie správnej hygienickej praxe. Tým sa zaručí, že prevádzkovatelia potravinárskych podnikov budú, pokiaľ je to možné, v záujme ochrany verejného zdravia, ako aj z hľadiska potrieb mikrobiologickej bezpečnosti potravín, uplatňovať opatrenia na prevenciu a zníženie množstva chlorátu v potravinách.

(8) Dočasné MRL chlorátu stanovené podľa zásady ALARA sú výsledkom 95. percentilu údajov o výskyte a vychádzajú z používania správne upravenej pitnej vody v potravinárskej výrobe. Dočasné MRL by sa mali preskúmať najneskôr do piatich rokov od uverejnenia tohto nariadenia vzhľadom na možný vývoj v oblasti hygieny, pitnej vody, ako aj na pokrok, ktorý prevádzkovatelia potravinárskych podnikov dosiahnu v záujme znižovania množstva chlorátu, alebo vždy, keď sa objavia nové informácie a údaje, ktoré by opodstatňovali skoršie preskúmanie.

(9) Komisia viedla s referenčnými laboratóriami Európskej únie konzultácie o vhodných kvantifikačných limitoch (LOD) pre rezíduá chlorátu v niektorých špecifických komoditách.

(10) Na základe vedeckého stanoviska úradu a s prihliadnutím na faktory týkajúce sa predmetnej záležitosti navrhované MRL spĺňajú požiadavky článku 14 ods. 2 nariadenia (ES) č. 396/2005.

(11) Nariadenie (ES) č. 396/2005 by sa preto malo zodpovedajúcim spôsobom zmeniť.

(12) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha III k nariadeniu (ES) č. 396/2005 sa mení v súlade s prílohou k tomuto nariadeniu.

Článok 2 Dočasné MRL chlorátu sa preskúmajú najneskôr do 8. júna 2025.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 4. júna 2020 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Rozhodnutie Komisie 2008/865/ES z 10. novembra 2008 o nezaradení chlorečnanu do prílohy I k smernici Rady 91/414/EHS a odobratí povolení pre prípravky na ochranu rastlín obsahujúce túto látku (Ú. v. EÚ L 307, 18.11.2008, s. 7).

(3) Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

(4) EFSA (Európsky úrad pre bezpečnosť potravín), 2015. Vedecké stanovisko k rizikám pre verejné zdravie vyplývajúcim z prítomnosti chlorátu v potravinách (Scientific opinion on the risks for public health related to the presence of chlorate in food). Vestník EFSA (EFSA Journal) (2015) 13(6):4135, s. 103.